text: Finnur og Erik víðari til kvartfinaluna
text: #000001
text: Fýra av áttandapartsfinalunum í donsku steypakappingini verða leiktar hesa vikuna. Í gjár vórðu tríggir teir fyrstu dystirnir leiktir, og føroyingar vóru íblandaðir í øllum. Finnur Justinussen er í stórformi. Gøtumaðurin legði seg á odda á topsskjúttalistanum í næstbestu deildini í vikuskiftinum. Í kvøld byrjaði hann a bonkinum, tá AGF var á vitjan. Finnur kom á vøllin miðskeiðis í 2. hálvleiki, tá støðan var 2-1. Arbeiðssami áleyparin var tó bara á vøllinum í 12 minuttir, tá hann noyddist út við skaða. Næstved koyrdi tó sigurin heim móti liðnum úr Superligaini og er til reiðar til fjórðingsfinaluna. Í Kolding vitjaðu Viljormur Davidsen og Vejle. Føroyski vinstri bakkurin kom inn frá byrjan av í 2. hálvleiki. Dysturin fór út í longda leiktíð, tí tað var 1-1 eftir 90 minuttir. Stutt fyri hálvleik í longdu leiktíðini fekk málskjúttin hjá Vejle, Goncalves Sousa, sítt seinna gula kort, og so sló oddaliðið í triðbestu deildini til tvær ferðir. Ein yvirraskandi sigur til Kolding, ið hevur Erik Ernesto Nielsen sum hjálparvenjara. 31-ára gamli venjarin er hálvur dani og hálvur argentini. Hann búði í Føroyum í yvir tíggju ár, og gjørdi vart við seg sum venjari í ymiskum deildum; seinast sum høvuðsvenjari hjá EBS/Skála í fjør, tá felagsliðið vann síni fyrstu steyp. Erik og Kolding eru ósigrað í hesum kappingarárinum, og slóu Randers úr Superligaini út í seinasta umfarið – eisini eftir longda leiktíð. Í Aalborg vórðu Horsens og føroyingarnir har slignir út. AaB vann 1-0; málið kom beint eftir tíman. Sonni Ragnar Nattestad leikti allan dystin í miðverjuni; Hallur Hansson kom inn, tá tjúgu minuttir vóru eftir. Í morgin spæla FC Midtjylland og FCK stórdyst í Herning.
text: #000004
text: U21-landsliðið so at siga óbroytt
text: #000008